
Nr.4c-3/217/2018




AVIZ
asupra proiectului de Lege pentru aprobarea Ordonanţei de urgenţã a Guvernului nr.25/2018 privind modificarea şi completarea unor acte normative, precum şi pentru aprobarea unor măsuri fiscal-bugetare


	În conformitate cu prevederile art.95 și 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, în procedură de urgență, pentru aviz care va fi transmis Comisiei pentru buget, finanțe și bănci care este sesizată în fond cu proiectului de Lege pentru aprobarea Ordonanţei de urgenţã a Guvernului nr.25/2018 privind modificarea şi completarea unor acte normative, precum şi pentru aprobarea unor măsuri fiscal-bugetare, transmis cu adresa nr. P.L.x.285/2018 din 07 mai 2018, înregistrat sub nr.4c-3/230 din 08 mai 2018.
	Consiliul Legislativ, cu avizul nr.274/29.03.2018, avizează favorabil proiectul de ordonanță, cu observaţii şi propuneri.
	Senatul, în calitate de primă Cameră sesizată, a adoptat proiectul de Lege în şedinţa din 03 mai 2018.
	Proiectul de lege are ca obiect de reglementare adoptarea unor măsuri fiscal-bugetare, precum şi modificarea şi completarea unor acte normative. Principalele măsuri preconizate sunt: reglementarea situaţiei înlocuirii aparatelor de marcat electronice fiscale, introducerea obligaţiei pentru contribuabilii care efectuează sponsorizări sau acte de mecenat, ori acordă burse private, de a declara beneficiarii sumelor, introducerea opţiunii pentru plata impozitului pe profit în cazul microîntreprinderilor care au un capital social minim de 45.000 lei şi au cel puţin 2 salariaţi, reglementarea modalităţii de calcul, reţinere şi plată a impozitului şi a contribuţiilor sociale obligatorii pentru contribuabilii care realizează venituri din activităţi sportive pe bază de contract, 


clarificarea regimului TVA aplicabil operaţiunilor efectuate în cadrul proiectelor de cercetare-dezvoltare şi inovare, modificarea regimului de accizare pentru motorina utilizată drept carburanţi pentru transportul rutier de mărfuri, pentru transportul de persoane, exclusiv transportul public de 
persoane. Alte măsuri cuprinse în proiectul de lege se referă la procedura eşalonării la plată, simplificarea procedurii de restituire a sumelor reprezentând taxa specială pentru autoturisme şi autovehicule, taxa pe poluare, taxa pentru emisiile poluante şi timbrul de mediu, precum şi prorogarea termenului de la care contribuabilii mijlocii intră în administrare de către organul fiscal de la nivel judeţean sau al municipiului Bucureşti, de la 1 aprilie 2018 la 1 august 2018.
	Examinarea proiectului de Lege a avut loc în şedinţa comisiei din 15 mai 2018.
	În urma dezbaterilor, membrii comisiei au hotărât cu majoritate de voturi, avizarea favorabilă a proiectului de Lege.
	Prin obiectul de reglementare şi conţinutul său, proiectul de Lege face parte din categoria legilor ordinare.
	În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.







PREȘEDINTE,
IULIAN IANCU










Șef birou, Cristina Neicu

